KIRJALLINEN KYSYMYS P-1645/02

esittäjä(t): Roberta Angelilli (UEN) komissiolle

(4. kesäkuuta 2002)

Aihe: Saint Vincent -laakson pelikasino

Saint Vincent -laakson pelikasino sijaitsee Valle d'Aostan itsehallintoalueella Italiassa. Tämä pelikasino on yksi Euroopan merkittävimmistä ja toiseksi suurin Italiassa. Pelikasinoa hallinnoi erityishallinto, jonka perustamisesta säädettiin 21. joulukuuta 1993 annetussa aluelainsäädännössä, ja uusi hallinto korvasi näin ollen pelikasinon entisen yksityisen johdon. Alueviranomaiset, joilla on keskeinen asema pelikasinon hallinnossa (nimittävät pelikasinon johdon sekä valvovat sen toimintaa) ovat myöntäneet pelikasinolle järjestelmällisesti tukea alueviranomaisten antamien lakien ja säännösten perusteella. Nämä määrärahat on ilmeisesti otettu tilapäisistä budjettimäärärahoista ja ne on esitetty tilapäisenä rahoitustukena yrityksen tuloksessa. Kaiken edellä mainitun lisäksi alueviranomaiset ovat tiettävästi tehneet mahdottomaksi sopimuksen tekemisen kolmannen osapuolen kanssa ja ne ovat näin ollen estäneet yksityisen omistuksen, jonka toiminnassa otettaisiin asianmukaisesti huomioon varainhoidonhallinto, tehokkuus ja avoimuus.

Edellä mainitut määrärahat voitaisiin katsoa valtiontuiksi, joita on myönnetty jo perustamisensa jälkeen tappiollisesti toimineelle yritykselle. Myönnetyillä määrärahoilla pyritään paikkaamaan järjestelmällisesti yrityksen tappioita pyrkimättä kuitenkaan millään tavoin parantamaan sen kannattavuutta. Lisäksi näitä määrärahoja ei ole kuitenkaan myönnetty vain tietylle ajanjaksolle, vaan niiden määrää on jatkuvasti lisätty ja näin ollen on rikottu kilpailu- ja markkinasäännöksiä sekä vaikeuksissa olevia yrityksiä koskevia säännöksiä.

- Onko komission mielestä Val d'Aostan aluelainsäädäntö ristiriidassa asiaa koskevien yhteisön direktiivien kanssa?

- Katsooko komissio aiheelliseksi tarkistaa edellä mainittujen viranomaisten toimia?

- Mikä on komission yleinen näkemys tästä asiasta?

Mario Montin komission puolesta antama vastaus

(25. kesäkuuta 2002)

Arvoisa parlamentin jäsen ottaa esille useita monimutkaisia kysymyksiä, jotka vaatisivat syvällistä analyysiä asiaan liittyvistä säädöksistä ja Saint Vincent -laakson pelikasinon ja Valle d'Aostan alueen välisistä taloudellisista suhteista.

Kysymyksessä annettujen yleisten tietojen perusteella komissio voi vain muotoilla joitakin alustavia ja yleisiä huomioita aiheesta.

EY:n perustamissopimuksen 295 artiklan mukaisesti yhteisö ei puutu jäsenvaltioiden omistusoikeusjärjestelmiin. Tämä tarkoittaa sitä, että komissio ei voi kyseenalaistaa yrityksen omistajuutta riippumatta siitä, omistaako yrityksen julkinen viranomainen vai yksityishenkilö.

Tästä syystä komissio ei voi tässä tapauksessa vielä päätellä, onko 21. joulukuuta 1993 säädetty aluelaki (Legge Regionale), jossa kasino katsotaan alueen omistukseen kuuluvaksi, ristiriidassa yhteisön lainsäädännön kanssa.

Kysymyksessä viitataan myös siihen, että kasino olisi saanut alueen myöntämää julkista rahoitusta (finanziamenti ad hoc connessi ai resultati di gestione), vaikka se on aina tuottanut tappiota.

Tasapuolisuusperiaatteessa viitataan myös siihen, että EY:n perustamissopimuksen määräyksiä ja ennen kaikkea kilpailusääntöjä sovelletaan mihin tahansa yritykseen sen omistajasta riippumatta. Tasapuolisuusperiaatteen välitön seuraus on, että julkiset viranomaiset voivat puuttua markkinoihin, jos niiden toimijoiden käytös olennaisesti muistuttaa markkinataloudessa toimivan piensijoittajan käytöstä. Tässä on kyse markkinataloussijoittajaa koskevasta periaatteesta. Mikäli tätä periaatetta noudatetaan, valtio ei saisi myöntää minkäänlaista EY:n perustamissopimuksen 87 artiklan 1 kohdan mukaista tukea. On lisättävä myös, että EY:n perustamissopimuksen valtiontukimääräyksiä sovelletaan vain, jos tuki vaikuttaa jäsenvaltioiden väliseen kauppaan.

Jotta voitaisiin tarkistaa, ovatko Valle d'Aostan alueen kyseisen kasinon hyväksi toteuttamat toimenpiteet markkinataloussijoittajaa koskevan periaatteen mukaisia, komissio pyytää Italian viranomaisia tiedottamaan alueen toteuttamista toimenpiteistä yksityiskohtaisesti.